Papersnake/gushiwen huggingface dataset:
七月望烟波观对月
张镃（宋代）

我生好奇观比论，流水古木期终身。
卜居城隅易得趣，窗户日与青山亲。
出门陂湖旧湮涸，连岁乃尔成奫沦。
结亭据要虽屡赏，物景向厌非清真。
商飚入序才两夕，猛雨尽洗耳恭听炎歊尘。
今晨已复暑不奈，挥汗几欲捐衣巾。
晚风引履到云镜，萧爽意象生无垠。
须臾从地出伟观，光洁万丈推冰轮。
波明上下互发越，弥望但峄鎔黄银。
烟芦窣飒杂虫响，渔艇隐约收丝缗。
人生何用计俗眼，强起口笑胜眉颦。
急倾巨醆叫李白，今古人问交精神。
相随拟造广寒阙，共醉更住三千春。
题狠石
张舜民（宋代）

江北江南一道兵，匆匆据石各论情。
功成与尔游沧海，此语当初是至诚。
秋夜读曹能始集却寄兼怀谢在杭
邓云霄（明代）

铃阁西风入夜清，闲披雅调想高情。霞衣迥立云中客，凤吹遥传世外声。

仕路十年仙共谪，秋心千里月同明。逍遥楼下江如练，谁对玄晖弄晚晴？
忆仙姿
洪皓（宋代）

燕敞画堂深处。夜艾不知归去。忍醉作歌词，要引遏云奇趣。娇语。娇语。似劝老人休絮。
青玉案·柳阴花底春将半
佚名（宋代）

柳阴花底春将半。吹不断、祥烟散。何处绮罗丝竹乱。天孙星里，老人星畔，昨夜光芒现。绿衣好把斑衣换。照新渥、金花满。酌斗深深频祝愿。凤池它日，莺花此景，春酒年年劝。
浣溪沙 橄榄
吴礼之（宋代）

南国风流是故乡。红盐落子不因霜。于中小底最珍藏。

荐酒荐茶些子涩，透心透顶十分香。可人回味越思量。
题古塔主语录
王炎（宋代）

震雷动地音元寂，白月当空指即迷。
天下老师应锁口，此公不肯止儿啼。
许正卿伤臂
陆文圭（元代）

危机在平地，险不是丘陵。
偶尔一投足，几乎三折肱。
鞠躬难尽力，攘臂必须绳。
他日三公贵，轺车好节碑。
梦觉
释文珦（宋代）

岞崿东边旧草堂，久抛日日费思量。梦中分晓曾归去，觉后身仍在异乡。
送岳州温录事赴任
权德舆（唐代）

解巾州主簿，捧檄不辞遥。独鹤九霄翼，寒松百尺条。

晨装沾雨雪，旅宿候风潮。为政闲无事，清谈肃郡僚。
暮雨
吕本中（宋代）

暮燕翻雷天作云，一声归鸟万村昏。荒城寂寞无堪宿，月下支颐雨打门。
示子虡
陆游（宋代）

好学承家夙所奇，蠹编残简共娱嬉。
一婚倘毕吾无累，三釜虽娱汝有期。
聿弟元知是难弟，德儿稍长岂常儿。
要令舟过三山者，弦诵常闻夜艾时。
浣溪沙 丁酉早春试笔，东钱南金
邵亨贞（元代）

乱后无诗做好春。春光却又恼诗人。溪头举目暗伤神。杨柳官桥人迹绝，杏花歌馆烧痕新。相期何处避兵尘。
禅人写真求赞
释正觉（宋代）

画得似谁，胡床黪衣。
默游仿佛，去就依稀。
洞山锦开缝，云岩绢下机。
功亡妙尽看消息，野水磨秋白鸟飞。
杏林清趣为过省躬题
吴与弼（明代）

昨夜东风动九垓，董林生意满根荄。欲知化育功深浅，细看娇红次第开。
城归涂中春暮野阴风物苍然
刘诜（元代）

津桥半断水如雷，屋角古坟青草堆。三月荒村春最惨，万山微雨棘花开。
新筑湖外草阁
薛嵎（宋代）

挥手红尘吾老矣，断堤流水草堂新。
几年荆棘无行路，一日云山有主人。
未许园丁知姓字，先从渔父问仁邻。
谢他鸥鹭烟光里，飞去飞来伴隐沦。
栖贤山居十首 其一
释函是（明代）

爱友寻山住，山深人未归。不知秋色暮，空见雁南飞。

树密溪云重，峰高霜月微。夜来松火怯，独自理寒衣。
采桑子
晏几道（宋代）

宜春苑外楼堪倚，雪意方浓。雁影冥濛。正共银屏小景同。

可无人解相思处，昨夜东风。梅蕊应红。知在谁家锦字中。
奎章阁有灵壁石奇绝名世御书其上曰奎章玄玉有敕命臣集赋诗臣再拜稽首而献诗曰
虞集（宋代）

《禹贡》收浮自，尧阶望矞云。自天承雨露，拔地起絪缊。

击拊自音合，衡从玉兆分。巨鳌三岛力，威凤九苞文。

辨位资乾坎，为山填幅员。固知兴宝藏，不假运神斤。

书帙侵春润，香炉借宿薰。烟光晴冉冉，波影昼沄沄。

融结由元化，登崇荷圣君。瑞于龟出洛，重若鼎来汾。

柱立尊皇极，磐安广帝勋。讵云陈秘玩，因愿献前闻。
送陆珽侍御使新罗
钱起（唐代）

衣冠周柱史，才学我乡人。受命辞云陛，倾城送使臣。

去程沧海月，归思上林春。始觉儒风远，殊方礼乐新。
徐容斋庭下竹
顾逢（宋代）

碧玉黄金竹，求来此种难。
数竿真可爱，几度共相看。
月影画半幅，风声雨一般。
岁寒心不改，日日报平安。
元范尊兄示及十梅诗风格清新意寄深远吟玩累日欲和不能昨夕自白鹿玉涧归偶得数语 枯梅
朱熹（宋代）

樛枝卧龙蛇，冷蕊缀冰雪。千里故人心，今年为谁折。
十和贺太渊得雄二首
刘克庄（宋代）

诞育文章家可贺，轩渠烦恼障皆除。
霜蹄堕地能行矣，玉树临风必皎如。
群纪伴翁入图画，俨佟为我御巾车。
客中往往烦厨传，倘许携将酒与鱼。
吴市售药
陈深（宋代）

山夫聊作市廛居，漫学壶公计已疏。收卷向来经济策，案头唯集古方书。
冬日放言二十一首 其一
张耒（宋代）

清冬万境肃，墙户益萧然。薄寒惟可饮，短景不容眠。

贫厨烟火暖，尘釜亦烹鲜。且复养口体，何劳更问天。
晚泊舒城下
黎廷瑞（宋代）

卸帆淮南岸，城楼欲鼓天。
远山云似雪，近水屋如船。
树意红未了，波光绿可怜。
乾坤无限事，一笑白鸥前。
叙怀
徐月英（唐代）

为失三从泣泪频，此身何用处人伦。

虽然日逐笙歌乐，长羡荆钗与布裙。
山馆偶题
刘子翚（宋代）

水绕山堂竹映桥，偶来尘意已潜消。
最怜晓日浮波影，满壁煌煌玉电摇。
菩萨蛮·梨花满院飘香雪
毛熙震（五代）

梨花满院飘香雪，高楼夜静风筝咽。斜月照帘帷，忆君和梦稀。
小窗灯影背，燕语惊愁态。屏掩断香飞，行云山外归。
再用前韵酬达夫 其六
刘弇（宋代）

岸柳禁持人学舞，墙花勾引客窥邻。速将事当悠悠梦，剩买欢归衮衮身。
病中柬钱心垞
唐际虞（清代）

兀坐自沈思，閒窗展卷迟。人无离病日，天有放晴时。

孤负三秋节，空成一首诗。还持寄吟席，此味想同之。
自瀛德趋东昌道中杂言八首 其一
蔡文范（明代）

风壤连齐鲁，河流汇卫漳。愁思斜日外，衰鬓驿亭傍。

江鹜凌寒浴，饥乌下食将。频来舟楫上，忧患饱经尝。
明上座赞
释心月（宋代）

大庾岭头提不起，本来面目尚埃尘。
南枝不放春消息，也是茫茫漏网人。
凤栖梧（送子廉侄南下）
程垓（宋代）

九月重湖寒意早。目断黄云，冉冉连衰草。惨别临江愁满抱。酒尊时事都相恼。

闻道吴天消息好。鸳鸯西池，咫尺君应到。若见故人相问劳。为言未分书舟老。
常尉携酒馔就部役所见劳
强至（宋代）

酒蚁清香绿盏飞，河鲂雪缕玉盘肥。
三春花草殊南北，一笑乾坤外是非。
膏血生民劳版筑，筋骸薄宦走都畿。
陶潜此日方萧瑟，那啻篱边遇白衣。
醉中示梅山弟
陈著（宋代）

浮生无足处，乐事有谁真。
风雨少晴日，弟兄能几人。
清谈流俗外，薄醉小窗春。
栩栩投床梦，方知造物仁。
次韵和秘书省林舍人校书寓兴五首 其一
刘攽（宋代）

客尘作业通三世，儒墨分流至九家。投阁何妨惟寂寞，起予仍自悦纷华。

梦缘酒食逢刍狗，兆应钱财属火花。安见高人捐外累，独超无有蹑云霞。
呈吕几仲
许景衡（宋代）

曾作河阳客，春来花满城。晓风吹玉勒，残月落金觥。

天末伤离索，京华忽会并。琵琶双凤翅，耳冷十年声。
偶兴 其二
韩淲（宋代）

胶胶扰扰复悠悠，多少迷情不掉头。利者笑名名笑利，日前身后欲何谋。
题君山观招真阁六首
李吕（宋代）

彩侍过丘林，星行忽一周。
春晖今已矣，涕泪不能收。
长至寿广西提刑吴大卿
曾丰（宋代）

无量寿佛今寿皇，家传室授不老方。
九转丹砂一仁念，函四大海为寿乡。
仁气所覃莫非寿，椿松龟鹤不足当。
三公九卿百执事，一时幸会俱遐昌。
公于九卿盖其杰，向独年少今未苍。
嵩狱尼山吐符日，长虹失色归文章。
骨相岩岩松梅竹，精神凛凛冰雪霜。
黑精青女杀气重，终握斗柄持天纲。
十年伏骥起北漠，万里飞鸾度南湘。
掌中名是风宪笔，实与万物为春阳。
二十五州人所祷，万口一词寿而康。
君不见夜来南极星转芒，又不见朝来南极日转光。
日星所会有所应，西州耆旧循南荒。
百神奔走翊诞庆，万象森罗印徵祥。
南人耳目习南事，寿公之意何以将。
南极从古星不老，南极从今日初长。
汉宫春·楼观齐雪
吴潜（宋代）

楼观齐雪，正霜明天净，一雁高飞。江南倦客徙倚，目断双溪。凭阑自语，算从来、总是儿痴。青镜里，数丝点鬓，问渠何事忘归。幸有三椽茅屋，更小园随分，秋实春菲。几多清风皎月，美景良时。陶贤乐圣，尽由他、歧路危机。须信道，功名富贵，大都磨蚁醯鸡。
雪中怀槐坡丹品
林石涧（宋代）

昔同诗伴结清游，乱折梅花当酒筹。
十二阑干风雪里，玉人扶醉下西楼。
洞仙歌·一团娇软
李邴（宋代）

一团娇软，是将春揉做，撩乱随风到何处。自长亭、人去後，烟草风迷，归来了、装点离愁无数。飘扬无个事，刚被萦牵，长是黄昏怕微雨。记那回，深院静，帘幕低垂，花阴下、霎时留住。又只恐、伊家太轻狂，蓦地和春，带将归去。
雪后资政侍郎西湖宴集偶书
梅尧臣（宋代）

潭心不冻处，雁鹜自相依。积雪正无际，因风忽起飞。

初惊如避弋，复下信忘机。偶得从公饮，聊书此景归。
陪盱眙王使君东游四首
陈造（宋代）

锦席浮波影，牙樯转雾霏。
飞花窥碧酒，舞蝶傍红衣。
野日歌前淡，云峰望处微。
游鱼应与乐，啼鸟莫催归。
宿刘行首家作二首
释道济（宋代）

暂假夫妻一宿眠，禅心淫慾不相连。
昨宵姑顺君台意，多与虔婆五贯钱。
禅人写真求赞
释正觉（宋代）

面孔风埃，身心冷灰。
鲸饮海乾而珊瑚露，龟藏泥暖而芙蓉开。
向去却来，其间变态也掣电轰雷。
东堂四首
张耒（宋代）

主人怜客置东堂，为致炎天十步凉。
胜事自来非力致，江南山色巧相望。
句
陈舜俞（宋代）

石间圆影叠金波。
观沧浪亭在均州北五里许
王缜（明代）

惯听孺子歌，喜观沧浪水。清浊乃自召，祸福岂无自。
句
王化基（宋代）

文章换桂一枝秀，清白传家两弟贫。
闲居春尽
白居易（唐代）

闲泊池舟静掩扉，老身慵出客来稀。愁应暮雨留教住，

春被残来唤遣归。揭瓮偷尝新熟酒，开箱试著旧生衣。

冬裘夏葛相催促，垂老光阴速似飞。
药圃旧无竹仆为作诗从闲止乞栽
赵蕃（宋代）

如闻旧隐竹多有，想见频年筍更添。
一日借居无不可，数竿分我未伤廉。
悬知影可连书屋，便恐山无到野檐。
如许作谋还自笑，未应于此是真潜。
寒宵步月
朱浙（明代）

明月不可负，良宵亦可怜。暮夜无招寻，独行芳涧边。

月色照我背，月影在我前。踏月弄清影，心赏方悠然。
赠张仲谋
黄庭坚（宋代）

车如鸡栖马如狗，闭门常多出门少。
去天尺五张公子，官居城南池馆好。
健儿快马紫游缰，迎我不知沙路长。
高榆老柳媚寒日，枯荷小鸭冻野航。
津人刺船起应客，遥知故人一水隔。
下马索酒呼三迟，骑奴笑言客竟痴。
向来情义比瓜葛，万事略不置町畦。
追数存亡异忧乐，烛如白虹贯酒卮。
开轩临水弄长笛，吹落残月风凄凄。
城头漏下四十刻，破魔惊睡听新诗。
君诗清壮悲节物，正与秋虫同一律。
迩来更觉苦语工，思妇霜碪捣寒月。
朱颜绿发深误人，不似草木长青春。
洁身好贤君自有，今日相看进于旧。
以兹敢倾一杯酒，为太夫人千万寿。
禅人并化主写真求赞
释正觉（宋代）

气清山秋，用光月浮。
一无所寄，六不得收。
任胜胜而异类，活鱍鱍而随流。
天上天下，云水自由。
骤寒二首
赵蕃（宋代）

日薄林园静，天寒鸟雀微。
无人行古径，有客滞荆扉。
疾病淹时久，新朋枉问稀。
渐谙风俗异，还觉岁年非。
暑中久不把酒盆池千叶白莲忽开一枝欣然小酌因赋绝句二首 其二
陆游（宋代）

我读渊明止酒篇，知渠未识玉池仙。谁言见面无多子，高压天魔万二千。
周公予监场解官
王庭圭（宋代）

终年骑马上山坡，铸得中郎钱几何。解组可能留不住，扣门犹许问无他。

莫因时事轻悲感，从此新诗更琢磨。竹径松窗与尘隔，幅巾聊且重相过。
自君之出矣四首 其一
李贤（原德）（明代）

自君之出矣，屈指算途程。遥知霜降后，行李到边营。
金蕉叶 咏雁，用蒋竹山秋夜不寐韵。
王士禄（清代）

晴空淡幕。远飞来、互鸣似索。鱼鳞云影断续，斜河正络角。

几个疏星作作。井梧飘、酒怀乍恶。楚天秋水浩渺，寒沙几处落。
送五二郎读书
朱松（宋代）

尔去事斋居，操持好在初。故乡无厚业，旧箧有残书。

夜寝灯迟灭，晨兴发蚤梳。诗囊应令满，酒盏固宜疏。

貘羁宁似犬，龙化本由鱼。鼎荐缘中实，钟鸣应体虚。

洞洞春天发，悠悠白日除。成家全赖汝，逝此莫踌躇。
咏史上·周公
陈普（宋代）

仲尼齿发正强时，夜夜神交似故知。
话到子孙郊禘处，几回对榻共攒眉。
食枸杞猫头笋
李石（宋代）

一毛沼沚未宜轻，甘脆提携慰客情。仙狗吠林堪小摘，乳猫蹲竹得春萌。

齿牙风露虽云美，口腹朝昏只旋营。尚献一芹裨玉食，天庖回首隔重城。
和堪维那移居
释德洪（宋代）

世路惊风波，山林知岁寒。君看争夺中，忽觉深渺漫。

归来湘西寺，兀坐依蒲团。摩挲折脚铛，规以稳处安。

湘山亦多态，扶杖时游观。偶逢林下人，班草一笑欢。

霜风水痕落，岁月难遮拦。但觉颔髭白，不复知岁残。

堪公故园旧，义胆见急难。相逢开肺怀，倾倒无馀殚。

所居隔聚落，日喜成媻媻。作诗誇我贤，宁知如玉冠。

遂分湘山翠，茅檐相对看。往事都莫理，有求真祸端。

饭罢口挂壁，□□发长叹。暮寒因有雪，炉暖且檀栾。
湖南正初招李郢秀才
杜牧（唐代）

行乐及时时已晚，对酒当歌歌不成。千里暮山重叠翠，

一溪寒水浅深清。高人以饮为忙事，浮世除诗尽强名。

看著白蘋芽欲吐，雪舟相访胜闲行。
一斛珠
毛并（宋代）

暮寒凄冽。春风探绕南枝发。更无人处增清绝。冷蕊孤香，竹外朦胧月。
西洲昨梦凭谁说。攀翻剩忆经年别。新愁怅望催华发。雀啅江头，一树垂垂雪。
依韵和杭州梅龙图入淮见寄
梅尧臣（宋代）

东都车马苦飞霾，南国桅帆喜过淮。
船背插旗风自展，沙头迎过雪相排。
白鱼已荐糟增味，红稻新炊粟厌怀。
定似谢公吟远岫，钱塘应合有高斋。
七月二十九日得秦中赵岳生司马书知女弟于去岁四月朔日殂谢诗以哭之
刘曾騄（清代）

离家一别十年余，噩耗传来泪袭裾。谢女空留残雪咏，鲍兄偏少大雷书。

真成踽踽孤行客，尚想亭亭问字初。孰使才人悲远嫁，秦关西望雁行疏。
题赵伯驹团扇月宫图册
宋高宗（宋代）

清凉境界火云藏，但觉仙家日更长。
千岁寿松谁宴坐，星君午夜吐光芒。
句
王珪（宋代）

未晓清风生殿阁，经旬赤气照乾坤。
茅林八景为姜太守题 其三 林溪渔钓
张吉（明代）

细雨斜风弥月，剩水残山几分。醉卧白头浪里，茫茫烟草黄昏。
奉酬陈居士
刘宰（宋代）

高人不作饭牛歌，盍向沧浪具笠蓑。
正使同舟欠西了，也胜逐日效秦娥。
游惠山观第二泉
曹彦约（宋代）

自逢陆老问君名，又见苏公记此行。
从此却归庐阜去，岂无声寄谷帘兄。
虎头岩
陈岩（宋代）

下视眈眈猛若神，世方重利反轻身。
纵教是虎真非石，藜藿来寻亦有人。
与陈善从
徐瑞（宋代）

出门小天下，知子欲昌诗。
庐阜孤云眼，芝山夜雨思。
勿轻千里别，动是隔年期。
万一逾淮去，线忘橘颂词。
送人之天台
李洞（唐代）

行李一枝藤，云边晓扣冰。丹经如不谬，白发亦何能。

浅井仙人境，明珠海客灯。乃知真隐者，笑就汉廷征。
戍山晚行
李回（唐代）

羸马鞭不行，落日下孤戍。
旅店隔前村，欲往未能住。
少年事咿隔，老为微录误。
匡济谢菲才，驰驱失故步。
一笑拥八驺，不疗烟霞痼。
猿鹤惊且恐，吟断北山树。
续长恨歌
范成大（宋代）

帝乡云驭若为留，八景三清好在不？
玉笛不随双鹤去，人间犹得听梁州。
简单令
胡寅（宋代）

烝炊不奈瘴氛侵，一霎微凉属晚阴。
自轴疎檐扫阶砌，却凭安几看云林。
风中梧竹旌幢乱，雨外山水墨深。
来日小槽篘酾白，眷言骚客肯相临。
清卿求作混碧楼额因赋唐律 其一
许及之（宋代）

三十声名晚合酬，前衔久自是潮州。尚须汉吏二千石，聊卧元龙百尺楼。

混碧缪书波画去，醉红忆为海棠留。从今只愿抟扶上，还许澄鲜守舍不。
踏莎行
苏轼（宋代）

这个秃奴，修行忒煞。云山顶上空持戒。一从迷恋玉楼人，鹑衣空结浑无奈。

毒手伤人，花容粉碎。空空色色今何在。臂间刺道苦相思，这回还了相思债。
寓乾明观五首
杨公远（宋代）

无奈雨潺潺，驱除恶况难。
三杯官酒薄，一掬客心酸。
画卷慵拈起，书编谩展看。
更谁堪与话，时对老黄冠。
游云际寺
喻凫（唐代）

涧壑吼风雷，香门绝顶开。阁寒僧不下，钟定虎常来。

鸟啄林稍果，鼯跳竹里苔。心源无一事，尘界拟休回。
祁山堡
胡明善（宋代）

卧龙扶汉室，跃马阨秦原。
星落干戈死，山空云鸟存。
昏鸦啼古戌，秋水咽孤村。
愁读出师表，凄凄伤我魂。
宫词
王珪（宋代）

燕子初来语更新，一声声报内家春。
遥闻春苑樱桃熟，先进金盘奉紫宸。
三洞
于石（宋代）

群峭摩天不染埃，凝岚滴翠郁崔嵬。
帘垂飞瀑无人卷，舟引游崔出洞来。
一竅中谁开混沌，三山外亦有蓬莱。
扪萝更间朝真路，夹迳松阴覆绿苔。
南华寺
袁崇友（明代）

何处是西天，登临意渺然。野松千壁立，幽石抱云眠。

佛已成南祖，人今识亚仙。悟真知未得，空愧主宾贤。
空城雀
陈陶（唐代）

古城濛濛花覆水，昔日住人今住鬼。野雀荒台遗子孙，

千年饮啄枯桑根。不随海燕柏梁去，应无玉环衔报恩。

近村红栗香压枝，嗷嗷黄口诉朝饥。生来未见凤凰语，

欲飞常怕蜘蛛丝。断肠四隅天四绝，清泉绿蒿无恐疑。
蝶恋花 忆女
杨澈（清代）

欹枕呻吟清不寐。病入人心，药石炉空沸。惨淡寒灯天欲曙，依石残梦轻难记。

一片鸡声和夜雨，搅乱愁肠，总是伤心味。千遍思量千遍泪，何时得汝欣欣至。
次黄殿讲鸣佩亭
刘克庄（宋代）

谁引扶胥水入城，循除终日爱琮琤。
天风何许佩环响，秋色自然竽籁声。
尽洗珠犀宁受涴，少留琴鹤未须行。
它年父老传都漕，名与濂翁一样清。
雨馀
仇远（元代）

两两鸣鸠语画檐，雨馀芳草欲生烟。瓮头酒熟常留客，象外诗成颇类仙。

扬子有才犹执戟，渊明无事合归田。地偏时事人传少，收拾琴书且醉眠。
直院自言愿所以相拯之意有非毫楮所可宣者归
汪莘（宋代）

倾国佳人默怨天，红颜过子拜尊前。
世家大族多兄嫂，独得公姑分外怜。
明妃曲
武衍（宋代）

中国无人虏肆轻，六宫挥泪别倾城。
当时谁议诛延寿，益重君王好色名。
舟行寄翁十
赵师秀（宋代）

舟轻风色好，波面去迢迢。
取尔诗重读，令吾病欲销。
江禽停晚树，涧水入秋潮。
已觉怀人极，分携始一朝。
早秋游湖上亭
刘威（唐代）

危亭秋尚早，野思已无穷。竹叶一尊酒，荷香四座风。

晓烟孤屿外，归鸟夕阳中。渐爱湖光冷，移舟月满空。
次韵杨宰葫芦格
陈造（宋代）

生常信流坎，老不叹漂零。
雪后菊未死，雨馀山更青。
仍烦析尘语，远寄打包僧。
政绩随诗价，多君日日增。
都门除夕
明周（明代）

早眠轻节序，垂老倦精神。半夜两年梦，孤灯千里身。

钵分新岁饭，衣拂旧时尘。后饮屠苏者，其如感叹频。
齐天乐 其二 和楚客赋芦
方岳（宋代）

孤篷夜傍低丛宿，萧萧雨声悲切。一岸霜痕，半江烟色，愁到沙头枯叶。

澹云没灭。黯西风吹老，满汀新雪。天岂无情，离骚点点送归客。

归去来兮怎得，尽鹭翘鸥倚，乍寒时节。秋晚山川，夕阳浦溆，赢得别肠千结。

涛翻浪叠。那得似西来，一筇横绝。搔首江南，雁衔千里月。
晚酌示藏用诸友 其一
陈献章（明代）

何处氤氲到此溪，香林高树望中迷。瘦藤拄月秋山远，破褐随风晚袖低。

庐阜亦开新洞府，玉台还是古招提。黄柑白酒谁宾主，不放今朝醉似泥。
赠孟德茂（浩然子）
唐彦谦（唐代）

江海悠悠雪欲飞，抱书空出又空归。沙头人满鸥应笑，

船上酒空鱼正肥。尘土竟成谁计是，山林又悔一年非。

平生万卷应夫子，两世功名穷布衣。
钱使君知原生辰
陈棣（宋代）

十载幽居安绿野，一麾出守拥朱轓。
华堂不听红儿唱，净几唯闻黄奶言。
庭下芝兰方鼎盛，胸中梨枣已长存。
梅花欲报和羹信，故遣清香到寿樽。
谒金门 宜春道中野塘春水可喜，有怀旧隐
范成大（宋代）

塘水碧。仍带曲尘颜色。泥泥縠纹无气力。东风如爱惜。

恰似越来溪侧。也有一双鸂鶒。只欠柳丝千百尺。系船春弄笛。
偈颂二百零五首
释正觉（宋代）

萧然一念未萌初，露柱怀胎辨得无。
风扫余云月未上，霁虚廓净绝方隅。
从黄宗鲁乞怪石
谢逸（宋代）

织女支机弃不用，老卢坠腰谁见收。君从何处得此石，恐有鬼物为君偷。

不堪压作捣练石，仆在墙东如卧牛。何如置我清溪上，奇峰崒嵂临清流。

鄙夫须髯锐如戟，青眸皓齿不我俦。惟有泉石肯相伴，不索吾米无所求。

何时突兀入眼界，白头相对忘百忧。
遣兴
王禹偁（宋代）

百年身世片时间，况是多愁鬓早斑。
贫有琴书聊自乐，贵无功业未如闲。
波平南浦堪垂钓，日满东窗尚掩关。
只为慈亲忆归去，商山不隐隐何山。
鹧鸪天 咏鹧鸪
史鉴宗（清代）

何处行春不可怜。鹧鸪啼破落花天。深山古道撑枯木，斜日孤花上冷烟。

歌蜀道，怨巴川。纵教行得也凄然。伤心不用频传语，久向江头听杜鹃。
旦起
张耒（宋代）

漫漫东牖白，开帷纳晨光。
欠伸推夜枕，叩齿披朝裳。
瓦盎汲石泉，漱濯齿颊凉。
维兹孟夏初，宿雨清高堂。
栖鸟起且啅，露莺鸣更藏。
悠悠晓花殷，落落古柳苍。
西舍初鸣春，东邻出求粮。
客马已别枥，商车欲踰冈。
羲和一扬辉，群动皆扰攘。
有生无不求，谁得偃于床。
人生但如此，勤苦亦可伤。
况我病倦翮，飘飘信风翔。
永怀中林士，栖志烟霞乡。
愿言寄旅迹，相托以徜徉。
赠边将
张乔（唐代）

将军夸胆气，功在杀人多。对酒擎钟饮，临风拔剑歌。

翻师平碎叶，掠地取交河。应笑孔门客，年年羡四科。
柳
徐夤（唐代）

漠漠金条引线微，年年先翠报春归。解笼飞霭延芳景，

不逐乱花飘夕晖。啼鸟噪蝉堪怅望，舞烟摇水自因依。

五株名显陶家后，见说辞荣种者稀。
诗三百三首 其二六九
寒山（唐代）

自从出家后，渐得养生趣。伸缩四肢全，勤听六根具。

褐衣随春冬，粝食供朝暮。今日恳恳修，愿与佛相遇。
送人归省还京
胡奎（元代）

朝望南山云，夕望北山云。游子在远道，时时思见亲。

忆昔别家时，父母年未老。儿著五色衣，上堂颜色好。

东市买白苧，西市买乌纱。白苧制宽袍，乌纱簪好花。

三年游太学，读易司成馆。春晖一何长，草心一何短。

阳城弟子有何蕃，优诏特许儿南还。堂前灵鹊频报喜，飞傍宜男花树间。

父母闻儿归，黄色浮双眉。大兄闻弟归，出郭身欲飞。

小弟见兄归，持觞细割黄金鸡。入门快意无不足，城中少年徒碌碌。

大江水落秋风生，儿留三月还复行。九天阊阖五云近，张帆上拂牵牛星。

万方冠冕朝玉京，老眼复见黄河清。黄河清，四海一。

愿保千金躯，比之双白璧。
采莲词
孙蕡（明代）

谁家游冶郎，日日在横塘。只采莲叶绿，不采莲花香。

采莲采叶犹自可，怜新弃旧愁杀我。
送文与可知湖州
苏辙（宋代）

连持梁洋印，久作溪山主。
深知为郡乐，但畏买茶苦。
来归天禄阁，坐守登闻鼓。
九重未明入，百辟盈庭舞。
城南独归卧，心事谁当语。
旧闻吴兴胜，试问天公取。
家贫橐装尽，岁莫轻帆举。
苕溪净多石，弁岭瘦无土。
湖藕雪冰丝，山茶泼牛乳。
香粳饭玉粒。
鲜鲫?会红缕。
宫开水精洁，人寄画屏住。
俗吏自难堪，诗翁正当与。
従来思清绝，况乃病新愈。
团团肘后丹，皓皓胸中素。
高卧镇夸俗，清谈静烦诉。
应笑杜紫微，湖亭但狂顾。
灵岩披云台十颂 其七
释怀深（宋代）

老来羞懒出人前，只欲隈岩傍水边。多谢洞庭峰顶月，夜来向我十分圆。
水调歌头 岳阳寄定庵王万户
姚燧（元代）

兹游太奇绝，我亦壮君侯。春风殷地悲啸，笳鼓万貔貅。

平昔心胸吞著，八九江南云梦，今上岳阳楼。尊酒浣尘土，山雨战青油。

竟陵客，又挟病，入西州。惟余与汝湍水，东决则东流。

遥想凝香画戟，谈笑兜鍪昼息，莫赋大刀头。麟阁看他日，居右有人不。
和如庵 其二
张孝祥（宋代）

不谈世法不谈禅，彻晓齁齁一觉眠。个里神通元不小，回风急雨震山川。
窾木诗
李洪（宋代）

窾木饕风耐岁寒，轮囷入用固知难。
不才果得全樗散，用伴幽人涧谷盘。
感春
李复（宋代）

三月无余旬，此日足可惜。
桃李不自由，相期偶相失。
黄黄芜菁花，青青陵陂麦。
林间晚蝶飞，翩翩竟何益。
前晨游百花，夭艳斗颜色。
柳枝弱而细，闲垂亦自得。
今日偶再来，群枝空寂寂。
初闻蛙
梅尧臣（宋代）

朝开南篱梅，暮闻北池蛙。
何时科斗生，草根已吐牙。
只畏草叶长，其下可隐蛇。
游子且勿行，科斗成虾蟆。
盐井
李新（宋代）

凿到金轮水际通，绠长牛领血垂红。
作梅后日看调鼎，拟雪前人欲散空。
波素儘熬瀚海，虎形不待盐南风。
输官已足金籯满，坐笑骑驴困五穷。
句
王随（宋代）

事简晓花香落砚，讼稀晴藓绿生庭。
偈颂七十六首 其四十二
释师范（宋代）

才拟恁么，便不恁么。成现生涯，陈年滞货。雪峰辊出三个毬，𡎺著嵩山破灶堕。
凤山西亭戏书
释绍嵩（宋代）

日日西亭上，凭栏取次看。
绕崖云惨惨，浥屦露团团。
昼景委红叶，松香掩白檀。
平生勋业意，开镜影相懽。
防江行 其三
刘子翚（宋代）

寒烽隔水明，虏意犹叵测。君王自临戎，万骑随清跸。

士气薄层霄，欃枪夜无色。
范才元道中杂兴 其一
张元干（宋代）

遐想吴门人姓梅，高踪千古共徘徊。橘中傥有商山乐，不必胡僧问劫灰。
童丱须知 其七
史浩（宋代）

少时常是出无舆，徒步徐行亦当车。近日堪嗟随俗变，便无人与也骑驴。
和戍妇陈闻雁有感（四首）
王逢（元代）

两地何知死与生，雁来愁听月边声。
多应万里孤飞影，只抵长门一片情。
题旧锺馗
苏辙（宋代）

济南书记今白须，岁节锺馗旧录襦。
举手托天欣见雪，破鞋踏冻可怜渠。
滔滔时辈今黄壤，六六年华属老夫。
儿女未容翁便去，银瓶隔夜浸屠酥。
佛涅槃
释道冲（宋代）

山花如锦水如蓝，触目熙熙春正酣。
若谓双林曾灭度，分明蹉过老瞿昙。
出村
李复（宋代）

风露已凄凄，郊原百草腓。
负樵山木下，转粟戍人归。
野旷羊牛远，场荒鸟雀稀。
南山经月雨，犹有乱云飞。
寓闲亭
邓林（宋代）

先生寄傲向林坰，自得湖山物外情。闲把考槃歌一阕，松风瑟瑟有馀清。
题梅岭佛祠壁
英州司寇（宋代）

滇江今日掌刑回，上得梅山不见梅。
辍俸买栽三十树，清香留兴雪中开。
玉山草堂
陆居仁（元代）

同宗入洛称三俊，累世留吴尚几家？谷水千秋书有种，昆山一片玉无瑕。

内台一笑金钗笋，羽灶当携石鼎茶。见说草堂开绿野，何人分我白鸥沙。
再答吴仲登三绝
释宝昙（宋代）

芰荷如屋藕如船，闻道江山似辋川。
中有平章云月手，殷动招我尔来前。
次子苍寄余清老韵
吴则礼（宋代）

从来三仕及三已，总落道人坐定里。
滑稽社中黄发将，讵与阿朔论辈行。
平生芋魁曾未错，粱肉宁殊腐肠药。
百年兀兀且饱睡，梦事有无浑不记。
久甘袖手菩提坊，饿死肯踏狙公乡。
山林谁云迹如扫，天乞江湖娱此老。
瘿然且吃诸方饭，汝自矻矻侬宴宴。
坐听木鱼人笑痴，政复朵颐成屡莞。
要随烟雾入穷溟，或置一床如净名。
生憎阿秦六国印，蒲团禅板犹关情。
眼边虽言有黄卷，绝知口不谈书传。
旧拈槌拂吾已许，唤取渠来姑语语。
相望几时怀抱恶，白玉为丹堪咀嚼。
且试车声铜鼎汤，瀹茗径可撩枯肠。
此言何可束高阁，自谓过之一丘壑。
奉陪宣守任史君谒昭亭神祠 其一
张孝祥（宋代）

缓驱千骑出朝京，唤得春回眼界青。旗脚灵风来庙步，马蹄山雪过昭亭。

极知太守怀忠款，端为君王荐德馨。惭愧去年冬十月，军书彻夜听鸣铃。
寄郑信卿参政
程钜夫（元代）

阙下相看未忍分，过门谁料不逢君。
竟参华省江南去，定有新声天上闻。
夜静每劳瞻紫气，春深几欲和《停云》。
豫章台下南归路，何日论心到夕曛？
得以黄兄书知归有日矣喜而赋此
陆黻恩（清代）

七载分飞影，劳劳溯客程。稻粱前日事，鸿雁此时情。

流水渡头急，残星树外明。休辞一樽酒，剪烛到三更。
题钟序班高山流水亭
吴伯宗（明代）

山岳峻层穹，渊泉深莫测。弹弦寄幽意，未语心已识。

混茫分二仪，物我同一适。曲罢两忘形，飞云楚天碧。
卜算子·一日抵三秋
吕渭老（宋代）

一日抵三秋，半月如千岁。自夏经秋到雪飞，一向都无计。续续说相思，不尽无穷意。若写幽怀一段愁，应用天为纸。
上建王生辰 其二
史浩（宋代）

子孝与臣忠，二者有大戒。王今得兼隆，无乃神所介。

晨昏奉赤墀，腰围白玉带。堂堂真天人，骄吝蔑纤芥。
岩桂饷郑舜举戏笔代柬
陈棣（宋代）

天香薰透辟寒金，拂拂鹅黄汉额深。
多谢西风唤幽梦，径随秋蝶到疏林。
请游山之日于黎广文二首寺有万竹
刘学箕（宋代）

闻说江隈裹，云藏古寺深。
不妨相唤集，作意共登临。
苦茗供朝盌，伊蒲馔晚鬵。
天风吹皓月，归路细披襟。
次迟韵示陈天倪秀才侄孙元老主簿
苏辙（宋代）

茅檐有佳客，肃肃清风兴。
吾孙成均来，左右皆良朋。
为怜众兄成，将冠未有称。
条枚失熂燎，中林化薪蒸。
老夫方苦贫，不办酒如渑。
夏田已失麦，种豆喜多蝇。
何以待君子，箪瓢容一升。
君来岂非误，门庭冷如冰。
洙泗书院
弘历（清代）

鸾音辞阙里，欲去更迟迟。泗水瞻书院，春风想圣师。

自从传凤躅，谁敢设皋比。南望林庐近，神灵来往时。
元符己卯冬至先君罢兴国令宿皇恐滩有诗云倦
黄彦平（宋代）

去年度长淮，霜月照孤驿。
今年适异县，香雾依禅寂。
人生几冬至，南北均行役。
风枝无停号，遗句诵悽恻。
生男当门户，堕地要膂力。
抚我谓我臧，诲我以文秫。
宁知事大谬，木拱玄尚白。
百巧换千穷，只有不如昔。
晚灯离室暗，又踏它山碧。
行行重行行，风尘儿亦得。
有感六首 其二
严羽（宋代）

哀痛天灾日，丝纶罪己深。王师曾北伐，胡马尚南侵。

谋国知谁计，和亲岂圣心。愿闻修实德，听纳谏臣箴。
秋怀五首 其二
陈基（元代）

秋夜何迢迢，迢迢不能寐。起坐弹孤琴，写此千古意。

《鸣凤》弹寂寥，《猗兰》亦憔悴。往圣既莫作，后贤孰当继。

独怜商山翁，去去复遐逝。空谷亦何有，紫芝聊可饵。

如何末路中，亦堕留侯计。羽翼傥不成，鸿鹄将垂翅。

苟可利生民，宁辞暂纡辔。区区后世名，于翁胡足记。
寄主客张郎中
姚合（唐代）

年长方慕道，金丹事参差。故园归未得，秋风思难持。

蹇拙公府弃，朴静高人知。以我齐杖屦，昏旭讵相离。

吟诗红叶寺，对酒黄菊篱。所赏未及毕，后游良有期。

粲粲华省步，屑屑旅客姿。未同山中去，固当殊路岐。
早过兴福寺
赵蕃（宋代）

谒客因过寺，无车且借驴。
晴岚四填拥，我意一凋疎。
僧劝茱萸饮，身能瘴疠祛。
宁堪久居此，曷日遂归与。
从驾巡游诗
李德林（隋代）

大夏尧遗俗，汾河汉豫游。今随龙驾往，还属雁飞秋。

天行肃辇路，日驭翼华辀。朝乘六气辩，夕动七星旒。

谷静禽多思，风高松易秋。远林才有色，遥水漫无流。

京华佳丽所，目极与云浮。但睹凌霄观，讵见望仙楼。

锁门皆秀发，鸳池尽学优。待君草封禅，东山观射牛。
西湖三首
张耒（宋代）

沙鹭汀鸥尽日闲，水边风起万荷翻。
客来莫厌重楼望，树杪阑干直对山。
荔枝
云名山（明代）

颗颗丹丸可疗饥，幽人处此最相宜。红尘不染云林净，妃子何由笑荔枝。
杂曲歌辞。行路难五首
贯休（唐代）

不会当时作天地，刚有多般愚与智。到头还用真宰心，

何如上下皆清气。大道冥冥不知处，那堪顿得羲和辔。

义不义兮仁不仁，拟学长生更容易。负心为炉复为火，

缘木求鱼应且止。君不见烧金炼石古帝王，

鬼火荧荧白杨里。

君不见道傍废井生古木，本是骄奢贵人屋。

几度美人照影来，素绠银瓶濯纤玉。云飞雨散今如此，

绣闼雕甍作荒谷。沸渭笙歌君莫夸，不应长是西家哭。

休说遗编行者几，至竟终须合天理。败他成此亦何功，

苏张终作多言鬼。行路难，行路难，不在羊肠里。

九有茫茫共尧日，浪死虚生亦非一。清净玄音竟不闻，

花眼酒肠暗如漆。或偶因片言只字登第光二亲，

又不能献可替不航要津。口谈羲轩与周孔，

履行不及屠沽人。行路难，行路难，日暮途远空悲叹。

君不见道傍树有寄生枝，青青郁郁同荣衰。

无情之物尚如此，为人不及还堪悲。父归坟兮未朝夕，

已分黄金争田宅。高堂老母头似霜，心作数支泪常滴。

我闻忽如负芒刺，不独为君空叹息。古人尺布犹可缝，

浔阳义犬令人忆。寄言世上为人子，孝义团圆莫如此。

若如此，不遄死兮更何俟。

君不见山高海深人不测，古往今来转青碧。

浅近轻浮莫与交，池卑只解生荆棘。谁道黄金如粪土，

张耳陈馀断消息。行路难，行路难，君自看。
轿中绝句
杨万里（宋代）

雪洗林花颊，金挼陇麦髯。
卷帘双眼远，隔树一峰尖。
孤山
谢翱（宋代）

又冒晴丝向水涯，寒云冉冉护巾纱。能知绿鬓几回至，欲行黄冠此处家。

已把掖垣等茅舍，不愁封禅对梅花。晚风吹袂过船去，看鹤上天冲碧霞。
南歌子·闰岁饶光景
洪适（宋代）

闰岁饶光景，中旬始打春。

拥炉看雪酒催人。梁上不曾飞落、去年尘。

未暇巾车出，何妒举盏频。

斜川日月已成陈。想得前村仙子、晚妆匀。
兵马曹季良宅夜集
皎然（唐代）

清景不可失，寻君趣有馀。身高避事后，道长问心初。

出处名则异，游从迹何疏。吟看刻尽烛，笑卷读残书。

露彩生笔砚，风音入庭除。平明仙侣散，觳觫动回车。
西宁侯著色牡丹为英国公题 其一
程敏政（明代）

侯门三月花如锦，分得春光与上公。何用洛阳求异谱，彩毫随处落香风。
酬朱张二秀才皆次其首章韵二首 其一
薛季宣（宋代）

殃民政虐恐风传，镇日穷愁蝉腹然。化物未能参物格，高谈无腹若谈天。

雅歌清唱俱流徵，善听多惭可绝弦。何事拦腰撞君价，绝尘奔逸正吾前。
江城子·恩重娇多情易伤
韦庄（唐代）

恩重娇多情易伤，漏更长，解鸳鸯。朱唇未动，先觉口脂香。缓揭绣衾抽皓腕，移凤枕，枕潘郎。
谒张安国
杨万里（宋代）

帝苑花穠记并游，万人回首看鳌头。
也知旬月应颛面，巳逼云鳌又作州。
别後闻公非故我，学林著脚到前修。
登门犹说同年话，未觉红鸾映白鸥。
和王直方夜坐
秦觏（宋代）

帏幔高深夜漏长，颇从诗酒傲冰霜。烛花渐暗人初睡，金兽无烟却有香。
中秋示座客
谢薖（宋代）

去年中秋时，我病起复仆。苦遭水帝子，百计推不去。

床前客问病，草草壶觞具。酬献呼稚子，应答烦老妪。

今年幸强健，佳节欣会遇。况有座上客，萧散如鸥鹭。

尊前清兴发，岂数青蚊聚。南山又朝隮，晚雨细如雾。

难追阿连玩，徒咏希逸赋。阴晴天下同，吾事亦何预。

不须渊有珠，遑恤食无兔。人无百中秋，对月复几度。

幸逢方外交，姑乐酒中趣。君看清夜徂，草上已多露。
题剑江姚叔宏吟卷三首 其一
萧立之（宋代）

宝剑能神双玉龙，地灵人亦万夫雄。千年紫气不消歇，吐向笔头生白虹。
送徐圣可十首 其六
王质（宋代）

君到长安见侍郎，定咨老子鬓毛苍。为言薜荔藤边事，一局棋收又一觞。
上知己
冯时行（宋代）

十年宦海尘埃客，文墨於人有底功。
天远宁知心匪石，官卑不许气如虹。
唐虽未老行将老，衍不应穷究竟穷。
何日得君天上去，收云拾雨借长风。
题真源宫
方千里（宋代）

万岁丹霞府，千函蕊笈书。
时时瞻绛节，往往下云车。
近与刚风接，高连上帝居。
登前望南岳，清跸彻空虚。
张道士求桤林诗
戴表元（宋代）

地移淮橘多成枳，人说江梅竟是柟。
蜀木似桤成底用，盛时名字落江南。
河传
蒋春霖（清代）

鹦鹉。低语。绣帘垂。残日空房梦迷。白狼塞前书信稀。

花枝。好如郎去时。

屋后垂杨临古道。飞絮少。极目空芳草。袖罗单。愁倚阑。

玉关。铁衣春更寒。
杂兴三十九首 其三十六
张镃（宋代）

照乘复垂棘，固足为国宝。朝有宣力贤，爱惜莫草草。

成汤昔在上，剪发救枯槁。念民不念已，顷刻动穹昊。

太宗疗功臣，亦本为民保。断须疾其愈，大胜琮璧祷。
杨修撰挽诗
魏了翁（宋代）

东都方枕奠，方镇尚根盘。
不得裴中立，谁承田季安。
威棱行阃外，声绩在朝端。
犹使江阳隶，闻风亦胆寒。
又呈吴郎
杜甫（唐代）

堂前扑枣任西邻，无食无儿一妇人。
不为困穷宁有此？只缘恐惧转须亲。
即防远客虽多事，便插疏篱却甚真。
已诉征求贫到骨，正思戎马泪盈巾。
侨居二首
宋祁（宋代）

抱病苦幽忧，都城困倦游。
身抛秃翁版，言入稗家流。
世路风波恶，天涯日月遒。
危心正无泊，持底喻穷愁。
送许侍郎知宣州
韩元吉（宋代）

我公名满东西川，一持使节几十年。
桥经万里坂九折，儿童学语知公贤。
上皇诏上嗟见晚，归来荷橐趋甘泉。
平生所学欲尽试，新语仅奏囊中篇。
两淮破碎赖整理，百工蛊敝资鑱镌。
念公虽老猷自壮，何谓宜云请益坚。
玉音三谕不可挽，一麾且复临江壖。
宣城景物今更妍，木瓜如瓠栗如拳。
敬亭山下蹑游屐，叠嶂楼中呼酒船。
谢公已往诗句在，公有妙语真齐肩。
却招李白吊杜牧，收揽风月酬云烟。
中原未复敌未灭，政成请公须著鞭。
吾君有意询黄发，庙堂之谋当万全。
易元吉抱栎狨
文同（宋代）

老栎抱拥肿，金狨立鬅鬙。
当年陇山道，似此见危层。
初春宿雨
宋庠（宋代）

泱漭朝云簇，凄迷暮澍繁。
光生断冰水，色暗夕阳原。
牧{犊头换子}随归笠，栖鸡占凿垣。
云辎寒未发，鸿弋暝逾喧。
庭狭坳堂隘，簷高绠溜翻。
泥涂采薪径，烟火纬萧门。
桂偃幽岩盖，兰滋旧畹根。
抚柯兼撷秀，併是忆王孙。
有女篇
傅玄（魏晋）

有女怀芬芳，媞媞步东厢。蛾眉分翠羽，明目发清扬。

丹唇医皓齿，秀色若圭璋。巧笑露权靥，众媚不可详。

令仪希世出，无乃古毛嫱。头安金步摇，耳系明月珰。

珠环约素腕，翠羽垂鲜光。文袍缀藻黼，玉体映罗裳。

容华既已艳，志节拟秋霜。徽音冠青云，声响流四方。

妙哉英媛德，宜配侯与王。灵应万世合，日月时相望。

媒氏陈束帛，羔雁鸣前堂。百两盈中路，起若鸾凤翔。

凡夫徒踊跃，望绝殊参商。
展旗峰
王世贞（明代）

猎猎峰旗空际磨，千山草木见还无。天策府中玄甲队，淮南节下黑云都。
自和六绝句 其四
李彭（宋代）

蛙鸣废沼弄妍姿，破梦起看星斗垂。度曲安能当鼓吹，洒灰那复计官私。
小重山
佚名（宋代）

六曲句阑四面风。
鹊桥仙
李祁（宋代）

春阴淡淡，春波渺渺，帘卷花稍香雾。小舟谁在落梅村，正梦绕、清溪烟雨。

碧山学士，云房娇小，须要五湖同去。桃花流水鳜鱼肥，恰趁得、江天佳处。
贤者之孝二百四十首·卫武公
林同（宋代）

孝子身终者，非终父母身。
武公年九十，戒我尚谆谆。
闻蝉五绝句奉呈诸幕友
曾丰（宋代）

风里为生露作粮，腹中潇洒正清凉。
长歌商颂声初振，细听韶音味可忘。
读卓人孝廉「逐疫行」，走笔率成绝句 其三
林占梅（清代）

人命庭前等草菅，可怜十室九沉瘝。果然一笑方包老，不是朱提不解颜。
论学四首 其四
杨起元（明代）

一样风光处处同，谁因彼此自分封。既知飞跃皆吾性，却为愚柔有别功。

气质标题原宋语，诚明色目自中庸。中庸宋语都推却，半夜声来何处钟。
风雨兼旬继之以雪作惜梅叹
赵蕃（宋代）

至宝横道惊路人，明珠白璧天不珍。
风饕雪虐雨更打，委珠碎璧同泥尘。
天生人材怨不以，天亦何心及于尔。
不然明珠白璧当爱惜，忍使飘零至于此。
梅癖
赵时韶（宋代）

几度溪桥恋影香，冲风冒雨也思量。
尽教人笑成梅癖，死不将诗到涤棠。
大笑
彭汝砺（宋代）

大笑花开倾屈卮，狂来不惜典春衣。飘浮世态知惟我，淡泊天真得者稀。

云汉露寒沾玉液，江天风静拂金徽。樽罍易竭情无尽，海岳苍茫一梦飞。
升堂颂古五十二首 其四十一
释怀深（宋代）

生时水是冰，死时冰是水。若知无去来，只此两般是。
放船一首
韦骧（宋代）

峥嵘岁垂尽，泛鹢下岷江。鸣橹风声壮，摇旌日影双。

巨滩何累累，急鼓促韸韸。语疾躯生翼，论危颈缩腔。

栖迟凭漆几，睥睨近纱窗。解缆侵朝雾，休程傍晚矼。

童山连岌岌，古木竞摐摐。岑绝行荒县，间关按列邦。

俗书慵注目，薄酒倦开缸。仙迹徒追羡，名篇乃素降。

有谁陪亹亹，竟夕听淙淙。幽兴将诗遣，还嗟语意厖。
别王穆明府
赵湘（宋代）

又作残秋役，陶公为断魂。
此行知入梦，欲去更登门。
落叶堆霜径，微阳隔雨村。
预愁山馆宿，相忆独闻猿。
满江红 题子危南窳春牧图，即用其见投韵
冯煦（清代）

城上春阴，正俯仰、今古自斟。菰芦外、软红如驶，烟语重寻。

万里乾坤无伯乐，龙媒伏枥孰知音。算此情、遥挹石湖仙，深复深。

扶桑梦，伤我心。槃阿啸，且孤吟。奈一鞭斜炤，触拨尘襟。

望断辽东游牧地，年时铸泪有黄金。甚柳边、六辔正逍遥，调似琴。
荷花
刘宰（宋代）

淤泥除尽藕根空，留得孤芳照病翁。水面亭亭尘不染，悬知不是蓼花红。
江东报英烈拟封二字侯喜成三绝
钱时（宋代）

长驱席卷蹑遐踪，蓦地桐江一扫空。
北走天骄吾事了，归来袖手敢言功。
休日出城西
孔武仲（宋代）

秋怀不可奈，驱马漕河边。
川跃时闻鲤，林嘶已断蝉。
劳心逐外物，回首是残年。
强作邀游计，登临却黯然。
寿崔帅卿七绝
洪咨夔（宋代）

弄兵澒洞射阳秋。一纸招呼杀气收。
十万苍生惊魄定，活人阴德过宾州。
句
包恢（宋代）

日短暂居犹旅舍，夜长宜就作祠堂。
戏简朱公武刘邦直田子平五首
黄庭坚（宋代）

欢伯可解藜藿嘲，孔方定非金石交。
君看刘郎最多智，昨者火事几焚巢。
颂古三首
释宗印（宋代）

一亩之地，三蛇九鼠。
物是定价，钱是足数。
对雪
韩淲（宋代）

有雾光殊惨，无风势转豪。形攲天已近，气积地还高。

上下何其别，周回任所遭。虚缘诗悄悄，幻灭酒陶陶。
煎茶
曾几（宋代）

贫中有佳设，石鼎事煎烹。
顾渚草芽白，惠山泉水清。
酌多风可御，董歇雾犹横。
饮罢妻孥笑，枯肠百转鸣。
戏题枢言草阁三十二韵
李商隐（唐代）

君家在河北，我家在山西。百岁本无业，阴阴仙李枝。

尚书文与武，战罢幕府开。君从渭南至，我自仙游来。

平昔苦南北，动成云雨乖。逮今两携手，对若床下鞋。

夜归碣石馆，朝上黄金台。我有苦寒调，君抱阳春才。

年颜各少壮，发绿齿尚齐。我虽不能饮，君时醉如泥。

政静筹画简，退食多相携。扫掠走马路，整顿射雉翳。

春风二三月，柳密莺正啼。清河在门外，上与浮云齐。

欹冠调玉琴，弹作松风哀。又弹明君怨，一去怨不回。

感激坐者泣，起视雁行低。翻忧龙山雪，却杂胡沙飞。

仲容铜琵琶，项直声凄凄。上贴金捍拨，画为承露鸡。

君时卧掁触，劝客白玉杯。苦云年光疾，不饮将安归。

我赏此言是，因循未能谐。君言中圣人，坐卧莫我违。

榆荚乱不整，杨花飞相随。上有白日照，下有东风吹。

青楼有美人，颜色如玫瑰。歌声入青云，所痛无良媒。

少年苦不久，顾慕良难哉。徒令真珠肶，裛入珊瑚腮。

君今且少安，听我苦吟诗。古诗何人作，老大徒伤悲。
拜许鲁齐像
李思衍（宋代）

玉笋头边懒押班，汗青笔削更重刊。
直言何管雷霆怒，清节不知冰雪寒。
性理晦庵真学术，须眉商岭古衣冠。
欲求绘画耆英手，写过江南子弟看。
八月八日发潭州后得绝句四十首
赵蕃（宋代）

刻木如瓶粉渍之，挂林聊当酒家旗。
我当物色登临处，亦复因之为解颐。
南乡子·戊申秋隽喜晤故人
高鹗（清代）

甘露洒瑶池，洗出新妆换旧姿。今日方教花并蒂，迟迟，终是莲台大士慈。
明月照相思，也得姮娥念我痴。同到花前携手拜，孜孜，谢了杨枝谢桂枝。
送俞宜民归马耳峰
舒岳祥（宋代）

晴雪集林薄，朝阳熙陇苗。
青天堪数雁，白路自通樵。
愁我未归客，别君还过桥。
何时烧短烛，软语更终宵。
题碧落洞
高镈（宋代）

豁见仙源启翠岩，曾无锁钥易跻攀。临流便解尘缨濯，不信区区仕路难。
题楚州圣井并赠主僧
张耒（宋代）

古佛胜妙力，一泓常湛然。
祷祈供众欲，守护赖师贤。
清碧晨斋罢，秋登宝供前。
自怜多病质，时许挹清泉。
题东轩 其二
徐积（宋代）

我家东轩好凭栏，柳一林边水一湾。城下人烟都似野，城头云树恰如山。
承光殿
马汝骥（明代）

堞绕门双辟，梯悬殿一攀。
飞甍承宝盖，列牖转瑶环。
松古盘云翠，苔新带雨斑。
三杨赐游数，稽首忆天颜。
江上旅泊呈杜员外
张祜（唐代）

牛渚南来沙岸长，远吟佳句望池阳。
野人未必非毛遂，太守还须是孟尝。
江郡风流今绝世，杜陵才子旧为郎。
不妨酒夜因闲话，别指东山是醉乡。
晋。谢玄
孙元晏（唐代）

百万兵来逼合肥，谢玄为将统雄师。

旌旗首尾千馀里，浑不消他一局棋。
送吕兴元
李新（宋代）

冰壶旧映蓝溪玉，璧乘曾依白帝城。
明日武林山下路，过桥唯有杜鹃声。
蓦山溪·笔兼红墨
王哲（金朝）

笔兼红墨，砚子同为事。甲乙紧相随，缺一物、难能作使。闲来静坐，屈指细寻思，要为书，不时思，须用清泉水。恰如四季，春夏秋冬是。漫热与凉寒，相结就、年何拟议。元来就上，别有妙玄微，按真玄，合天机，闰月方成岁。
送李才元学士知广安军
梅尧臣（宋代）

杨柳未堪折，柔条时倚风。
朱轮过灞上，杜宇响褒中。
危栈憎春雨，晴林发晓红。
不须言蜀政，当自学文翁。
幽居即事
陆游（宋代）

暮年乞残骸，穷巷事幽屏。
晨兴食一箪，有味敌五鼎。
终日无再炊，奈此夏昼永。
枯肠不禁搅，戒婢罢煮茗。
过越
释斯植（宋代）

渺渺天涯路，扁舟去不穷。
水花随岸尽，山影落江空。
往事千年梦，渔歌一夜风。
诗成唯有月，清致兴谁同。
玉蝴蝶·晚雨未摧宫树
史达祖（宋代）

晚雨未摧宫树，可怜闲叶，犹抱凉蝉。短景归秋，吟思又接愁边。漏初长、梦魂难禁，人渐老、风月俱寒。想幽欢。土花庭甃，虫网阑干。
无端。啼蛄搅夜，恨随团扇，苦近秋莲。一笛当楼，谢娘悬泪立风前。故园晚、强留诗酒，新雁远、不致寒暄。隔苍烟。楚香罗袖，谁伴婵娟。
和卓季万寄示五绝宋德操为唱 其一
王洋（宋代）

一百五十节欲近，二十四番风老时。莫因旧雨与新雨，闲却十枝并五枝。
和沈世卿推官见寄
陈师道（宋代）

倦看世态久低徊，且置穷通近酒杯。
未忍一身闲处著，暂容双酒醉时开。
为呼阿武扶头起，拟与山翁倒载回。
好在东篱旧时菊，无心准拟白衣来。
席上看弄丸歌
董以宁（清代）

临淄即墨天下闻，斗鸡走狗纷如云。我来作客喜结构，唇舌不减楼君卿。

银花之脯八带鱼，主人邀我饮半醺。当筵少年击鼍鼓，更一少年袒臂舞。

足下红锦靴，腰间五绝组。手持一丸摩云端，一丸未落复一丸。

双丸将落承以顶，须臾重入云中看。更出七丸在肘后，两手承蜩左复右。

旁有少年拍手嗤，大言此技安足奇。摩顶至地身倒悬，以足弄丸目不施。

七丸上下声相击，击声一依鼓为节。是时我醉不欲眠，纷纷罗袖屏前列。
五月端午
黄淳耀（明代）

三年端午日，两度客中过。酒忆金陵美，山看彭泽多。

枕欹书断续，囊久艾消磨。莫笑乡心勇，黄鱼压子鹅。
堠山夕照
陈翰（清代）

斜照落桥心，渲出荆关画。一笔一出奇，烟霞无故态。
六月初一日漱芳斋听戏 其四
陈宝琛（清代）

此曲能闻定几回？分明天乐梵王台。升平法部乾隆日，娄县尚书旧费才。
读南华外篇述以四言十五章 其十 秋水
郭之奇（明代）

河伯自欣，向若而悔。曲士何知，教之者罪。号物之数，五千维倍。

人居一焉，其馀若磊。稊米在仓，片脔在鼐。帝王迭君，仁贤分宰。

让者为名，居者日浼。夏虫语冰，非愚则殆。以小观大，何足以逮。

以道观之，无物不在。因大于天，天空云叆。因小于毫，毫末丘垒。

尧桀分行，终古不怠。夔蚿相怜，没身不怠。缺甃之崖，井蛙独款。

百家之言，孙龙孰诒。神龟曳涂，东鳖归海。鹓雏逢嚇，鯈鱼乐漼。

人矜一时，我问千载。庄惠濠梁，亦应我待。
代赠二首
李商隐（唐代）

楼上黄昏欲望休，玉梯横绝月如钩。
芭蕉不展丁香结，同向春风各自愁。

东南日出照高楼，楼上离人唱石州。
总把春山扫眉黛，不知供得几多愁？
小园
戴复古（宋代）

小园春欲半，老子作儿嬉。
政喜花开蚤，还愁客到迟。
诗当得意处，酒到半酣时。
蜂蝶来无数，无知却有知。
曹司封诗
刘攽（宋代）

自我胜冠带，日闻乡党议。意嫌风俗衰，长老俱喻利。

缅怀千岁士，未谓今昔替。果哉曹大夫，高度跨一世。

人皆竞锥刀，趋走候形势。强能弋公侯，弱或丐奴婢。

而公独长往，亦岂恶富贵。顾当拯颓波，且以伸吾义。

昔在天圣中，太后犹称制。桓桓谏议公，正色风宪地。

王室依老臣，萧墙屏奸计。一麾竟谪守，褒赠身后事。

至今诵遗烈，每雪义士涕。天伦见霜标，粲粲真难弟。

大雅贵老成，春秋有凡例。吾将编野史，著述二公志。

直清先伯夷，退静后季次。愿为得者规，不使达者愧。
次韵宋南伯感怀三首
郭印（宋代）

衰年今五十，两鬓雪霜明。
出处负前辈，折腰若为情。
日月鸟飞翔，燕归鸿复征。
是身已虚幻，敢希身后名。
黄倅饟鲎一徐尉饟蝤蛑十同时至
方岳（宋代）

谁饟螯如径尺盘，更分鲎似惠文冠。曲生醉嚼玉五壳，剑客生文珠一箪。

我与尔元同蠢动，冤哉烹亦到蹒跚。不知南食诗何似，待问昌黎老子看。
和蒋宣卿韵
吴芾（宋代）

不将有限逐无涯，聊为寻幽驻使华。
千古山川埋剑气，半空台使雨天花。
终期香火参同社，且赋新诗寄作家。
归晚不须添列炬，预愁惊散暮林鸦。
荆州书事二首 其一
杨时（宋代）

江湖泛泛一虚舟，去作人间浪漫游。
岁晚光阴云冉冉，畏途风雨日浮浮。
万钟信是樊中雉，一棹聊同水上鸥。
投老齑盐成底事，凭谁为种橘千头。
榴皮题壁
叶三英（宋代）

求仙那得仙来访，多积阴功至有馀。
欲悟东林沈东老，故留三十六玄书。
瑞鹤仙 落梅
郑文焯（清代）

虎山桥下水。问几时销尽，伤春清泪。花前旧吟袂。

绕阑干如梦，东风还是。相思未寄，荐青尊、高寒自倚。

恁飘零、画角声中，忍见送春桃李。

何意。烟横雪乱，数点芳心，为谁憔悴。苔茵漫缀。无人见，断魂地。

叹垂垂一树，江南遗恨，不到灵均楚佩。但黄昏、写照空池，两三瘦蕊。
花褐裘
王建（唐代）

对织芭蕉雪毳新，长缝双袖窄裁身。

到头须向边城著，消杀秋风称猎尘。
依韵和永叔澄心堂纸答刘原甫
梅尧臣（宋代）

退之昔负天下才，扫掩众说犹除埃。
张籍卢仝斗新怪，最称东野为奇瑰。
当时辞人固不少，漫费纸札磨松煤。
欧阳今与韩相似，海水浩浩山嵬嵬。
石君苏君比卢籍，以我拟郊嗟困摧。
公之此心实扶助，更後有力谁论哉。
禁林晚入接俊彦，一出古纸还相哀。
曼卿子美人不识，昔尝吟唱同樽罍。
因之作诗答原甫，文字駃稳如刀裁。
怪其有纸不寄我，如此出语亦善诙。
往年公赠两大轴，於今爱惜不辄开。
是时有诗述本末，值公再入居兰台。
崇文库书作总目，未暇缀韵酬草莱。
前者京师竞分买，罄竭旧府归邹枚。
自惭把笔粗成字，安可远与锺王陪。
文墨高妙公第一，宜用此纸传将来。
说谜三绝
吴儆（宋代）

楚楚衣裳两颊红，冠儿斜坠脚儿弓。
夜来寒上无消息，玉筹偷弹对晓风。
即事三首 其二
洪朋（宋代）

淮南不改江南天，五月如秋意惘然。仰首勿言居士疾，信心赖有祖师禅。
新月
释显彬（宋代）

微光已成魄，隐隐夕阳间。
六幙无人卷，一钩长自闲。
轮随明月长，香逐桂枝还。
三五相将近，分明照竹关。
送林介
王禹偁（宋代）

八年困名场，万里有慈亲。
吟变闽越声，衣有京洛尘。
况复久相依，知子文行淳。
不能致一第，虚作金銮臣。
昔予贬商洛，相送远涉溱。
今予谪滁上，语别清淮滨。
途穷与道丧，讵免同沾巾。
临川王坦夫故从溪堂先生谢无逸学北行过广陵见余意甚勤其行也作诗送之
吕本中（宋代）

王郎别我春已晚，索我题诗敢辞懒。读书万卷君所闻，只要躬行不相反。

圣人遗言凛可畏，小事未免书之简。衣冠瞻视有法则，何独文章要编刬。

譬如逆风曳长舰，竭力正在千夫挽。君行念此须饱参，即是溪堂句中眼。
曹不占挽词二首 其二
林亦之（宋代）

有时街上断行人，犹见敲门访子云。一种伤心向谁语，夜阑灯火只思君。
即事
徐侨（宋代）

在家贫亦好，居官贫更宜。
布被不妨温，菜羹有余滋。
客至草具杯，事闲遣兴诗。
外此了无挠，澹然心地夷。
龙浔山
吴遵（宋代）

危亭瞰碧虚，缥缈青林薄。
坐久人不知，衣上云光落。
绝构临层霄，虚窗动元气。
晨兴苍莽间，诸峰在平地。
夏日途中
李廓（唐代）

树夹炎风路，行人正午稀。
初蝉数声起，戏蝶一团飞。
日色欺清镜，槐膏点白衣。
无成归故里，自觉少光辉。
玉楼春（宛丘行□□□□之园见梅对雪）
向子諲（宋代）

记得江城春意动。两行疏梅龙脑冻。佳人不用辟寒犀，踏雪穿花云鬓重。

真珠旋滴留人共。更爇沈香暖金凤。只今梅雪可怜时，都似绿窗前日梦。
次韵杨廷秀郎中游西湖十绝
喻良能（宋代）

谁云骑马似乘船，摇曳中流即水仙。
香绣几屏波底影，烟绡千幅望中天。
偶成
郭知运（宋代）

鼋鼎功名染指来，胡园山水亦悠哉。
可人最是猥园菊，不待秋风也自开。
奉和玄圃纳凉诗
刘缓（南北朝）

清气流暄浊，非关狭室中。当由小堂上，自有大王风。

樵螟动兰室，神飙起桂丛。披襟深睿赏，曲卷何由同。
钓台
徐夤（唐代）

金门谁奉诏，碧岸独垂钩。旧友只樵叟，新交惟野鸥。

嘉名悬日月，深谷化陵丘。便可招巢父，长川好饮牛。
江天暮雪
王之道（宋代）

冻云垂地风栗冽，万里江天暮飞雪。
九华何处正嶙峋，琼树瑶飞斗明洁。
扁舟突兀依寒芦，朝来残酒犹半壶。
夜寒独酌不成醉，卧听宿雁鸣相呼。
送通守赵积中朝议请祠归天台
范成大（宋代）

城头千峰青绕屋，城下滩流三百曲。
谁云逼仄复逼仄，尚有高百肯来辱。
红梅花下两芳春，春风惠和如主人。
抢攘尘土簿书里，见此缫籍天球温。
厚禄故人车结辙，掉头独泛清溪月。
不从世外得超然，世间谁肯如公决。
生平我亦一沙鸥，苇白芦黄今正秋。
送公使我归思动，破烟冲雨忆扁舟。
明年想见东山起，我亦煎茶石桥水。
道逢蓑笠把渔竿，即是马曹狂掾史。
底柱鸣澜
王翰（唐代）

一柱亭亭似削成，峡深云冷古苔青。洄波浮沫双轮转，巨浪漂苔万鼓鸣。

鬼凿尚留神禹迹，龙图高拱帝虞灵。知今圣代当呈瑞，直待何年始见清。
水仙子·仲春湖上
赵善庆（元代）

雨痕著物润如酥，草色和烟近似无，岚光罩日浓如雾。正春风啼鹧鸪，斗娇羞粉女琼奴。六桥锦绣，十里画图，二月西湖。
飞来寺胜景古迹 其十七 半云亭
朱士赞（明代）

最高元古寺，此地半云亭。未了登高兴，须从此一经。
走笔呈承君
孔平仲（宋代）

围棋屡北当复战，乘兴能来不待邀。杜牧诗如道今日，最宜檐雨竹萧萧。
池鹤二首
白居易（唐代）

高竹笼前无伴侣，乱鸡群里有风标。(乱鸡群里 一作：乱群鸡里)
低头乍恐丹砂落，晒翅常疑白雪消。
转觉鸬鹚毛色下，苦嫌鹦鹉语声娇。
临风一唳思何事，怅望青田云水遥。

池中此鹤鹤中稀，恐是辽东老令威。
带雪松枝翘膝胫，放花菱片缀毛衣。
低回且向林间宿，奋迅终须天外飞。
若问故巢知处在，主人相恋未能归。
用曾伯容韵赠不愚兄
饶节（宋代）

丛林随处便安身，龙象何曾辈六群。盛德若愚常宴默，佳言如屑间缤纷。

蒲团石上坐明月，茗椀松间打乱云。无限青山元属我，而今不免为中分。
贺运使学士分散傜人
余靖（宋代）

狂傜数载扰湘东，多谢招降息战攻。
千里山川还汉界，万人戈甲卷秋风。
牛羊野放狼心伏，鹰犬閒眠兔穴空。
不独事宁论爵赏，须知全活有阴功。
游钟山诗应西阳王教
沈约（南北朝）

君王挺逸趣。
羽斾临崇基。
白云随玉趾。
青霞杂桂旗。
淹留访五药。
顾步伫三芝。
于焉仰镳驾。
岁暮以为期。
五峰合涧诗·飞来峰
释遵式（宋代）

乾坤持中枢，动运非物图。
欝欝彼灵鹫，飘飘如飞凫。
层空累怪石，古木生其膚。
仁虎终安栖，白猿时号呼。
钱源注鲛室，谢月扬天衢。
曩喆多遗尘，清风来四隅。
金泉步虚台
郑庭芳（宋代）

平生酷信退之诗，谢女仙踪颇自疑。不到步虚台下看，琼台瑶佩有谁知。
金刚随机无尽颂·法身非相分第二十六
释印肃（宋代）

声求不可求，见迹不寻牛。
迹在牛还在，不求何自休。
春去
叶茵（宋代）

几阵红侵野草，一团绿染庭槐。
梦裹未知春去，翩翩胡蝶飞来。
烛影摇红·千载风云
卢祖皋（宋代）

千载风云，庆符良月先呈瑞。旧家阴郭帝恩浓，圭衮公侯地。不道蝉联鼎贵。对秋灯、依然风味。紫囊归去，绿野闲来，青毡都未。琴鹤相随，小山花竹便幽意。满襟和气是藏春，日觉诗名起。已动金瓯姓字。早梅□，□□□□。□□□□，□□□□，□□□□。
池阳四咏
周必大（宋代）

夜泊清溪弄水亭，棹讴徐起月华明。
水晶宫畔西湖上，除却两邦无此清。
赠张羽皇
释今无（明代）

君不见莫耶之气光瞩天，精光冲向斗牛躔。究其本根在何处，位置何必台衡边。

非金非玉浑非宝，祇有铁骨相钩连。狱底沉沉围黑土，偏生奇物恣翩跹。

丈夫自有英雄姿，若个英雄解合时。卑能自高小能大，道得其要方能施。

譬如神龙知变化，忽在重霄忽在坭。又不见天竺驭世金轮王，脱其珍服衣伽黎。

慈惠有心难自遏，流离无地不相依。中州奇士数张君，慈惠为心众所知。

黄金挥手如黄土，激昂气节侵长霓。推食解衣真小事，救苦寻声似导师。

为官却司广州狱，精神只是矜三木。不谈王道却谈心，火里春芽皆抽育。

虚说大刑用甲兵，薄刑几个生鞭朴。张君一来气便申，缘纯菲履皆生肉。

停箸谋生思饮食，典衣为死成棺椁。蹠者之流原不逊，铁围虽密性难悛。

张君原情尽矜哀，革心无数轻泉台。不耻身为烧剔变，却耻心难合死灰。

圜扉开处香烟簇，夜月明时磬韵来。嗟哉德感有如此，未必人心皆尽死。

子产刑书尚有无，文王仪式何远迩。张君张君有材能善用，却胜肘悬斗印空臃肿。

牛喘空知宰相贤，切肤谁问南冠痛。珍重神螭护狱垣，莫向龙津学飞动。

救人功满过恒沙，与汝莲台看雪涌。
句 其三
李光（宋代）

吾师坐忘真，卢扁非良医。
初夏六首 其六
方回（元代）

霹雳疑天裂，霶𩃱剧海翻。势来能许怒，事过了无痕。

朱已泥樱核，青还茁韭根。晚晴听人说，溪涨近城门。
次韵任道食荔支有感三首
黄庭坚（宋代）

今年荔子熟南风，莫愁留滞太史公。
五月照江鸭头绿，六月连山柘枝红。
晓
梅尧臣（宋代）

乌蟾不出海，天地无明时。
万国睡未觉，一声鸡已知。
树头星渐没，枝上露应垂。
人世纷纷事，劳劳只自为。
同赵侍御望归舟
张说（唐代）

山庭迥迥面长川，江树重重极远烟。

形影相追高翥鸟，心肠并断北风船。
夜坐
蓝仁（明代）

萧萧风雨坐相侵，共守寒灯抱膝吟。扪虱倦谈当世事，闻鸡还起济时心。

云连烽戍兵犹满，雁度关河雪正深。此际正当明出处，且将书剑傍山林。
青楼曲二首
王昌龄（唐代）

白马金鞍从武皇，旌旗十万宿长杨。
楼头少妇鸣筝坐，遥见飞尘入建章。

驰道杨花满御沟，红妆缦绾上青楼。
金章紫绶千馀骑，夫婿朝回初拜侯。
竹
陈与义（宋代）

高枝已约风为友，密叶能留雪作花。
昨夜常娥更潇洒，又携疏影过窗纱。
废墓有感
叶茵（宋代）

轩冕委尘埃，今人为古哀。
百年丘陇废，几个子孙来。
蔓草栖朝露，穷猿泣夜台。
世间类如此，当乐且衔杯。
辛未三月于旧基筑室数楹落成赋此四首 其一
金武祥（清代）

湖海茫茫几度经，又从故里寄浮萍。乱馀更喜逢时稔，人杰原须仗地灵。

犹幸亲朋共乡井，固应诗礼绍门庭。数椽漫说需材急，梁栋还宜贡帝廷。
南辕杂诗一百八章 其七十六
姚燮（清代）

昭谏有隐堂，日夕招我游。高檐肃鸟雀，午荫清梧楸。

徵歌娱我意，亦复解我忧。将谓任情侠，寻常致绸缪。

还思别时语，泪可江河流。感君仅如昔，弃君已道周。
简艮斋
曾丰（宋代）

广东漕臣重，本朝名士多。
梁题年月古，壁记姓名讹。
画象初何补，濂溪自不磨。
闻名犹起敬，况睹大冠峨。
入陈留界
孔平仲（宋代）

青青麦陇鸟相呼，淡淡长空尺霭无。驿道宽平人语好，共知明日到皇都。
书感
陆游（宋代）

梦里逢无咎，天涯哭季长。
吾生亦有几？且复钓沧浪。
用韵寄潘仲达
李彭（宋代）

渊明解真意，欲辨斯忘言。我亦厌苦相，颇复参鸡园。

潘侯隐于酒，早悟逍遥篇。两髯俱似戟，空洞复昭然。

不作逐贫赋，共结贫中缘。临江吊公瑾，登楼怀仲宣。

何须画麟阁，从渠定天山。君看持汉节，白首自丁年。
游仙词三十三首
王镃（宋代）

全家童女在云边，都是人间得道仙。
甲子无穷春不老，研金写尽蕊珠篇。